Circa 200 de alergători din Republica Moldova și România vor participa la ultramaratonul "RUBICON 2024" și vor parcurge o distanță de 478 de kilometri între Chișinău și București.
Startul va fi dat la Chișinău, pe data de 22 martie, ora 9.00, în Piața Marii Adunări Naționale, competiția urmând să se încheie pe 24 martie, la București. Cursa va include etape diurne și nocturne, cu distanțe cuprinse între 7 și 15 km.
"Startul și finișul au fost stabilite în proximitatea a două puncte emblematice: Arcul de Triumf din Chișinău și cel din București, repere istorice și culturale ce constituie, totodată, simboluri ale unității și solidarității. Este pentru prima dată când cele două state vor organiza o cursă în regim transfrontalier", a declarat Sergiu Gurin, secretar de stat la Ministerului Educației și Cercetării de la Chișinău.
Traseul urmează să fie parcurs în 52 de ore și va trece prin Chișinău, UTA Găgăuzia și 4 raioane din Republica Moldova (Ialoveni, Cimișlia, Taraclia și Cahul), 5 județe din România (Galați, Brăila, Buzău, Ialomița și Ilfov), precum și prin București.
Evenimentul este organizat de Asociația Sportivă ,,SPORTER'', cu sprijinul Ministerului Educației și Cercetării din Republica Moldova, în parteneriat cu Agenția Națională pentru Sport din România.